Source: http://keszichannel.hu/index.php/hirek/minden-ami-fontos/1236-ilyen-lesz-a-dunakeszi-jarasbirosag-uj-epulete
Timestamp: 2018-11-17 07:26:13
Document Index: 3696435

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Ilyen lesz a Dunakeszi Járásbíróság új épülete
okt. 26, 20:40
Eredményt hirdettek az OBH építészeti tervpályázatán
Lokál, 2018. 10. 26. 14:31
Arra törekszünk, hogy szerte az országban méltó környezet fogadja majd az ügyfeleket – mondta dr. Handó Tünde, az Országos Bírósági Hivatal (OBH) elnöke Dunakeszin, a Dunakeszi Járásbíróság épületét érintő építészeti tervpályázat ünnepélyes eredményhirdetésén pénteken.
Az OBH elnöke hozzátette, azért a Dunakeszi Járásbíróság régi épületében tartják a díjátadó ünnepséget, hogy megmutassák honnan indult és hová tart az épületfejlesztés. Látható, hogy a jelenlegi épület mennyire nem méltó a bíróság dolgozóihoz és a polgárokhoz. Az építészeti tervpályázat révén viszont hamarosan méltó környezet fogadja majd az ügyfeleket.
Klenovics Róbert, az OBH Műszaki Főosztályának főosztályvezetője kiemelte, a tervpályázat mérföldkövet jelent a bírósági épületfejlesztések terén. Egy XXI. századi mintaépületet alakítanak a korszerű, ügyfélbarát bíróság szemléletét szem előtt tartva. Dr. Csák Éva, a Dunakeszi Járásbíróság elnöke elmondta, hogy a létszámbővítés révén ma már 45 fős létszámmal működik a bíróság, így igazán aktuálissá vált a kollégák számára a méltó munkakörülmény kialakítása. A tervpályázat segítségével az ügyfeleket ugyanolyan jó körülmények fogadják majd Dunakeszin is, mint más bíróságokon.
Az OBH a Magyar Építész Kamarával együttműködve 2018 májusában írt ki építészeti tervpályázatot a Dunakeszi Járásbíróság és Járási Ügyészség új épületének tervezésére. A felhívásra 27 pályamű érkezett, melyeket az építészekből, építőmérnökökből és a Dunakeszi Járásbíróság jogász képviselőjéből álló Bíráló Bizottság plenáris ülések keretében értékelt. A Magyar Építészeti Kamara sikeresnek ítélte a pályázatot. Nyitott és magas színvonalú verseny volt, a szakmai fórumokon több ezren tekintették meg a kiírást is.